Priekšlikums EIROPAS PARLAMENTA UN PADOMES REGULA, ar ko īsteno aizsardzības pasākumu klauzulu un noteikumu apiešanas novēršanas mehānismu, kas paredz to tarifa preferenču pagaidu apturēšanu, uz kurām attiecas Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses /* COM/2015/0154 final - 2015/0079 (COD) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Šis priekšlikums attiecas uz ES un Moldovas asociācijas nolīgumā paredzētās aizsardzības pasākumu klauzulas un noteikumu apiešanas novēršanas mehānisma iestrādi Eiropas Savienības tiesību aktos. Vispārīgais konteksts Asociācijas nolīgumā ar Moldovu, tāpat kā lielākā daļā mūsu tirdzniecības nolīgumu, iekļauta divpusējā aizsardzības pasākumu klauzula. Ar šo instrumentu var uz laiku apturēt preferences, ja to piemērošana varētu izraisīt negaidītu un nozīmīgu importa pieaugumu, kas importējošās līgumslēdzējas puses iekšzemes ražošanas nozarei nodarītu ekonomisku kaitējumu, (t. i., ir iespējams apturēt tarifu turpmāku liberalizāciju vai atkārtoti ieviest vislielākās labvēlības režīma muitas nodokļa likmi). Turklāt nolīgumā ietverts arī t. s. noteikumu apiešanas novēršanas mehānisms, kas paredz iespēju atkārtoti ieviest vislielākās labvēlības muitas nodokļa likmi, ja konkrētu lauksaimniecības preču imports no Moldovas bez pienācīga pamatojuma par to precīzu izcelsmi pārsniedz noteiktu slieksni. Lai varētu piemērot divpusējo aizsardzības pasākumu klauzulu un noteikumu apiešanas novēršanas mehānismu, ES iekšējos tiesību aktos ar Eiropas Parlamenta un Padomes īstenošanas regulu jāiestrādā vajadzīgais instruments. Pievienotais Eiropas Parlamenta un Padomes regulas priekšlikums galvenokārt balstās uz salīdzināmām īstenošanas regulām, par kurām apspriedās un vienojās visas trīs iestādes katram no pašlaik spēkā esošajiem BTN, kas noslēgti ar: Koreju (regula publicēta 2011. gadā), Centrālameriku (regula publicēta 2013. gadā) un Kolumbiju un Peru (regula publicēta 2013. gadā). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Šis īstenošanas regulas priekšlikums tieši izriet no nolīguma teksta, kas apspriests ar Moldovas Republiku. Tādējādi nav vajadzīga atsevišķa apspriešanās ar ieinteresētajām personām vai ietekmes novērtējums. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Pievienotais Eiropas Parlamenta un Padomes regulas projekts ir juridiskais instruments, ar ko īstenot aizsardzības pasākumu klauzulu un noteikumu apiešanas novēršanas mehānismu nolīgumā, kas jau noslēgts ar Moldovas Republiku. Juridiskais pamats Līguma par Eiropas Savienības darbību 207. panta 2. punkts. 2015/0079 (COD) Priekšlikums EIROPAS PARLAMENTA UN PADOMES REGULA, ar ko īsteno aizsardzības pasākumu klauzulu un noteikumu apiešanas novēršanas mehānismu, kas paredz to tarifa preferenču pagaidu apturēšanu, uz kurām attiecas Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 2. punktu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, saskaņā ar parasto likumdošanas procedūru[1], tā kā: (1) Padome 2009. gada 15. jūnijā pilnvaroja Komisiju sākt sarunas ar Moldovas Republiku par jauna nolīguma noslēgšanu starp Savienību un Moldovas Republiku. (2) Minētās sarunas tika pabeigtas, un Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses[2], tika parakstīts 2014. gada 24. jūnijā un tiek provizoriski piemērots no 2014. gada 1. septembra. (3) Jāparedz procedūras, lai nodrošinātu to, ka tiek efektīvi piemērota aizsardzības pasākumu klauzula, par ko panākta vienošanās ar Moldovas Republiku. (4) Nolīgums ietver arī noteikumu apiešanas novēršanas mehānismu tarifa preferenču pagaidu apturēšanai konkrētiem produktiem. Tāpat ir nepieciešams paredzēt procedūras šā mehānisma piemērošanai. (5) Aizsardzības pasākumi apsverami tikai tad, ja attiecīgo produktu Savienībā importē tādā palielinātā daudzumā absolūtā izteiksmē vai attiecībā pret Savienības produkciju un ar tādiem nosacījumiem, ka rodas nopietns kaitējums vai nopietna kaitējuma draudi Savienības ražotājiem, kuri ražo līdzīgus vai tieši konkurējošus produktus, kā noteikts nolīguma 165. panta 1. punktā. (6) Būtu jādefinē tādi daži tādi termini kā “nopietns kaitējums”, “nopietna kaitējuma draudi” un “pārejas laiks”, kas minēti nolīguma 169. pantā. (7) Nolīguma pārraudzība un pārskatīšana, kā arī izmeklēšana un vajadzības gadījumā aizsardzības pasākumu noteikšana būtu jāīsteno pēc iespējas pārredzami. (8) Dalībvalstīm Komisijai būtu jāiesniedz informācija, tostarp pieejamie pierādījumi par visām importa tendencēm, kas varētu liecināt, ka vajadzīga aizsardzības pasākumu piemērošana. (9) Tādēļ statistikas ticamībai par visu Moldovas Republikas preču importu Savienībā ir izšķiroša nozīme, lai varētu noteikt, vai ir izpildīti aizsardzības pasākumu piemērošanas nosacījumi. (10) Ja ir pietiekami prima facie pierādījumi, lai pamatotu procedūru sākšanu, Komisijai būtu jāpublicē paziņojums Eiropas Savienības Oficiālajā Vēstnesī. (11) Būtu jāizstrādā sīki noteikumi par izmeklēšanas sākšanu, par to, kā ieinteresētās personas var piekļūt savāktajai informācijai un to pārbaudīt, par ieinteresēto personu uzklausīšanu un minētajām personām dotajām iespējām paust viedokli. (12) Komisijai būtu rakstiski jāinformē Moldovas Republika par izmeklēšanas sākšanu un jāapspriežas ar Moldovas Republiku, kā paredzēts nolīguma 166. panta 1. punktā. (13) Tāpat ir nepieciešams noteikt izmeklēšanas sākšanas termiņus un termiņus lēmumu pieņemšanai par to, vai aizsardzības pasākumi ir atbilstīgi un nodrošina šādu lēmumu ātru pieņemšanu, tā sniedzot lielāku juridisko noteiktību attiecīgajiem uzņēmējiem. (14) Pirms visu aizsardzības pasākumu piemērošanas būtu jāveic izmeklēšana, ievērojot, ka Komisijai ir atļauts piemērot pagaidu aizsardzības pasākumus kritiskos apstākļos, kas minēti nolīguma 167. pantā. (15) Aizsardzības pasākumi būtu jāpiemēro tikai tādā apjomā un tādu laikposmu, kas vajadzīgs, lai novērstu nopietnu kaitējumu un veicinātu situācijas uzlabošanu. Būtu jānosaka aizsardzības pasākumu piemērošanas maksimālais ilgums un būtu jāparedz īpaši noteikumi par šo pasākumu pagarināšanu un pārskatīšanu. (16) Būtu jāparedz iespēja uz laikposmu, kas nav ilgāks par sešiem mēnešiem, apturēt preferenciālos muitas nodokļus, ja dažu lauksaimniecības produktu un pārstrādātu lauksaimniecības produktu importa apjomi sasniedz gada importa apjomus, kas noteikti asociācijas nolīguma XV-C pielikumā. (17) Pārredzamības labad Komisijai būtu jāiesniedz Eiropas Parlamentam un Padomei gada ziņojums par nolīguma īstenošanu un aizsardzības pasākumu klauzulas un noteikumu apiešanas novēršanas mehānisma piemērošanu. (18) Lai nodrošinātu vienotus nosacījumus pagaidu un galīgo aizsardzības pasākumu pieņemšanai, iepriekšējas uzraudzības pasākumu noteikšanai un izmeklēšanas izbeigšanai, nenosakot pasākumus, kas paredzēti nolīgumā, Komisijai būtu jāpiešķir īstenošanas pilnvaras. Šīs pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011[3]. (19) Uzraudzības un pagaidu aizsardzības pasākumu pieņemšanai būtu jāizmanto konsultēšanās procedūra, ņemot vērā šo pasākumu ietekmi un loģisko saistību ar galīgo aizsardzības pasākumu pieņemšanu. Lai pieņemtu īstenošanas aktus, būtu jāizmanto konsultēšanās procedūra, ņemot vērā to, ka minētie akti ir jāīsteno ātri, tiklīdz ir sasniegts attiecīgs slieksnis, un to, ka piemērošanas periods ir ļoti ierobežots. (20) Pieņemot galīgos aizsardzības pasākumus un tos pārskatot, būtu jāizmanto pārbaudes procedūra. (21) Komisijai būtu jāpieņem tūlītēji piemērojami īstenošanas akti, ja pienācīgi pamatotos gadījumos kavēšanās ar pagaidu aizsardzības pasākumu noteikšanu radītu zaudējumus, kurus būtu grūti labot, vai lai novērstu negatīvu ietekmi uz Savienības tirgu, ko izraisītu importa pieaugums. Ja tiek piemēroti šādi tūlītēji piemērojami īstenošanas akti, būtu jāizmanto konsultēšanās procedūra. IR PIEŅĒMUŠI ŠO REGULU. I NODAĻA. AIZSARDZĪBAS PASĀKUMU NOTEIKUMI 1. pants Priekšmets un darbības joma 1. Regulā izklāstīti noteikumi par aizsardzības pasākumu klauzulas īstenošanu un noteikumu apiešanas novēršanas mehānismu, kas paredz to tarifa preferenču pagaidu apturēšanu, kuras ietvertas Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses. 2. Šī regula attiecas uz Moldovas Republikas izcelsmes produktiem. 2. pants Definīcijas Šajā regulā piemēro šādas definīcijas: (a) “produkts” ir prece, kuras izcelsme ir Savienībā vai Moldovas Republikā; produkts, uz kuru attiecas izmeklēšana, var ietilpt vienā vai vairākās tarifu pozīcijās vai to apakšgrupā atkarībā no konkrētiem apstākļiem tirgū, vai jebkādā vispārpieņemtā Savienības ražošanas nozares produktu segmentācijā; (b) “ieinteresētās personas” ir personas, kuras ietekmē noteikta produkta imports; (c) “Savienības ražošanas nozare” ir līdzīgu vai tieši konkurējošu produktu Savienības ražotāji kopumā, kas darbojas Savienības teritorijā, vai Savienības ražotāji, kuru ražoti līdzīgi vai tieši konkurējoši produkti kopā veido lielāko daļu no kopējās minēto produktu produkcijas Savienībā, vai, ja līdzīgs vai tieši konkurējošs produkts ir tikai viens no vairākiem produktiem, kurus ražo Savienības ražotāji, tad Savienības ražošanas nozari definē, ņemot vērā līdzīga vai tieši konkurējoša produkta ražošanas konkrētās darbības; (d) “nopietns kaitējums” nozīmē nopietnu, vispārēju Savienības ražošanas nozares stāvokļa pasliktināšanos; (e) “nopietna kaitējuma draudi” Savienības ražošanas nozares stāvoklim ir nopietns kaitējums, kas nav novēršams; (f) “pārejas laiks” ir desmit gadu laikposms no nolīguma stāšanās spēkā. 3. pants Principi 1. Aizsardzības pasākumu var noteikt saskaņā ar šo regulu, ja samazinot vai atceļot muitas nodokli Moldovas Republikas izcelsmes produktam, tas tiek importēts Savienībā tādā palielinātā apjomā absolūtā izteiksmē vai attiecībā pret Savienības produkciju, un ar tādiem nosacījumiem, ka tiek radīts nopietns kaitējums vai nopietna kaitējuma draudi Savienības ražošanas nozarei. 2. Aizsardzības pasākums var būt vienā no šādiem veidiem: (a) attiecīgā produkta muitas nodokļa likmes, kas noteikta ar Moldovas Republiku noslēgtā nolīguma tarifu atcelšanas tabulā, turpmākas pazemināšanās apturēšana; (b) muitas nodokļa paaugstināšana attiecīgajam produktam līdz apmēram, kas nepārsniedz mazāko: – vislielākās labvēlības režīma (“VLR”) muitas nodokļa likmi attiecīgajam produktam, kura ir spēkā pasākuma īstenošanas laikā, vai – muitas nodokļa pamatlikmi, kas saskaņā ar nolīguma 147. pantu noteikta XV pielikuma tabulā. 4. pants Procedūras sākšana 1. Procedūru sāk pēc dalībvalsts, juridiskas personas vai apvienības, kas nav juridiska persona un kas rīkojas Savienības ražošanas nozares vārdā, pieprasījuma vai Komisija pēc savas iniciatīvas, ja Komisija uzskata, ka ir pietiekami prima facie pierādījumi, kuri konstatēti, balstoties uz šīs regulas 5. panta 5. punktā minētajiem faktoriem, un pamato procedūras sākšanu. 2. Pieprasījumā kopumā iekļauj šādu informāciju: attiecīgā produkta importa pieauguma temps un apjoms absolūtā un relatīvā izteiksmē, pieaugušā importa aizņemtā iekšzemes tirgus daļa un pārdošanas apjoma, ražošanas apjoma, ražīguma, jaudas izmantojuma, peļņas un zaudējumu, kā arī nodarbinātības izmaiņas, kas skar Savienības ražošanas nozari. 3. Ar nosacījumu, ka ir pietiekami prima facie pierādījumi, kas gūti, balstoties uz šīs regulas 5. panta 5. punktā minētajiem faktoriem, un pamato procedūras sākšanu, procedūru var sākt arī tad, ja importa pieaugums koncentrējas vienā vai vairākās dalībvalstīs. 4. Dalībvalsts informē Komisiju, ja šķiet, ka tendences attiecībā uz importu no Moldovas Republikas liecina, ka vajadzīgi aizsardzības pasākumi. Šajā informācijā iekļauj pierādījumus, kas minēti 1. un 2. punktā. 5. Komisija paziņo dalībvalstīm, kad tā, ievērojot šā panta 1. punktu, ir saņēmusi pieprasījumu sākt procedūru vai kad tā uzskata, ka ir atbilstīgi sākt procedūru pēc savas iniciatīvas. 6. Ja ir pietiekami prima facie pierādījumi, lai pamatotu procedūras sākšanu, Komisija sāk procedūru un publicē paziņojumu par to Eiropas Savienības Oficiālajā Vēstnesī. Procedūru sāk mēneša laikā pēc tam, kad Komisija ir saņēmusi pieprasījumu, ievērojot 1. punktu. 7. Paziņojumā, kas minēts 6. punktā: (a) ir saņemtās informācijas kopsavilkums un ir noteikts, ka visa svarīgā informācija iesniedzama Komisijai; (b) noteikts termiņš, kurā ieinteresētās personas var rakstiski paust viedokli un iesniegt informāciju Komisijai, ja šis viedoklis un informācija ņemami vērā procedūrā; (c) noteikts termiņš, kurā ieinteresētās personas var pieteikties, lai Komisija tās mutiski uzklausītu saskaņā ar 5. panta 9. punktu. 5. pants Izmeklēšana 1. Pēc procedūras sākšanas Komisija sāk izmeklēšanu. Šā panta 3. punktā minētais periods sākas dienā, kad Eiropas Savienības Oficiālajā Vēstnesī publicē lēmumu par izmeklēšanas sākšanu. 2. Komisija var pieprasīt, lai dalībvalstis tai sniedz informāciju, un dalībvalstis veic visus vajadzīgos pasākumus, lai izpildītu šādu pieprasījumu. Ja minētā informācija izraisa vispārēju interesi un nav konfidenciāla šīs regulas 11. panta nozīmē, to iekļauj datnēs, kas nav konfidenciālas, kā paredzēts šā panta 8. punktā. 3. Ja vien iespējams, izmeklēšanu pabeidz sešos mēnešos no tās sākšanas. Īpašos gadījumos, piemēram, neparasti liela ieinteresēto personu skaita vai sarežģītas tirgus situācijas gadījumā, minēto termiņu var pagarināt vēl par trim mēnešiem. Komisija informē visas ieinteresētās personas par šādu termiņa pagarinājumu un izskaidro tā iemeslus. 4. Komisija iegūst visu informāciju, ko tā uzskata par vajadzīgu, lai pieņemtu lēmumu par šīs regulas 3. panta 1. punktā izklāstītajiem nosacījumiem, un vajadzības gadījumā cenšas pārbaudīt minēto informāciju. 5. Komisija novērtē visus objektīvi un kvantitatīvi nosakāmos atbilstīgos faktorus, kuri ietekmē Savienības ražošanas nozares situāciju, jo īpaši attiecīgā produkta importa pieauguma tempu un apjomu absolūtā un relatīvā izteiksmē, pieaugušā importa aizņemto iekšzemes tirgus daļu un pārdošanas apjoma, ražošanas apjoma, ražīguma, jaudas izmantojuma, peļņas un zaudējumu un nodarbinātības izmaiņas. Šis uzskaitījums nav visaptverošs, un Komisija, konstatējusi nopietnu kaitējumu vai nopietna kaitējuma draudus, lēmuma pieņemšanai var ņemt vērā arī citus atbilstīgus faktorus, piemēram, akcijas, cenas, peļņu no ieguldītā kapitāla, naudas plūsmu un citus faktorus, kas Savienības ražošanas nozarei izraisa vai varēja izraisīt nopietnu kaitējumu, vai rada nopietna kaitējuma draudus. 6. Ieinteresētās personas, kas iesniegušas informāciju saskaņā ar šīs regulas 4. panta 7. punkta b) apakšpunktu, un Moldovas Republikas pārstāvji pēc rakstiska lūguma var pārbaudīt visu informāciju, kas Komisijai darīta pieejama saistībā ar izmeklēšanu, izņemot iekšējo dokumentāciju, ko sagatavojušas Savienības vai tās dalībvalstu iestādes, ja minētā informācija ir būtiska viņu lietas izklāstā un nav konfidenciāla šīs regulas 11. panta nozīmē, un ja Komisija to izmanto izmeklēšanā. Ieinteresētās personas var paziņot savu viedokli par informāciju, kas darīta pieejama Komisijai. Komisija minēto viedokli ņem vērā, ja ir pietiekami prima facie pierādījumi, kas to pamato. 7. Komisija nodrošina, lai visi izmeklēšanā izmantotie dati un statistika būtu reprezentatīvi, pieejami, saprotami, pārredzami un pārbaudāmi. 8. Tiklīdz pieņemts nepieciešamais tehniskais regulējums, Komisija nodrošina ar paroli aizsargātu tiešsaistes piekļuvi nekonfidenciālai datnei (tiešsaistes platforma), kuru tā pārvalda un kurā izplata informāciju, kas ir būtiska un nav konfidenciāla šīs regulas 11. panta nozīmē. Ieinteresētās personas, dalībvalstis un Eiropas Parlaments saņem piekļuvi minētajai platformai. 9. Komisija uzklausa ieinteresētās personas, jo īpaši, ja termiņā, kas noteikts Eiropas Savienības Oficiālajā Vēstnesī publicētajā paziņojumā, tās iesniegušas rakstisku pieteikumu un parādījušas, ka izmeklēšanas iznākums var ietekmēt šīs personas un ka pastāv īpaši iemesli to mutiskai uzklausīšanai. Komisija ieinteresētās personas uzklausa arī turpmāk, ja ir konkrēti iemesli to darīt. 10. Ja informāciju neiesniedz Komisijas noteiktajā termiņā vai tiek būtiski kavēta izmeklēšana, Komisija var izdarīt konstatējumus, pamatojoties uz pieejamajiem faktiem. Ja Komisija konstatē, ka kāda ieinteresētā persona vai trešā persona tai sniegusi nepatiesu vai maldinošu informāciju, tā neņem vērā minēto informāciju un var izmantot pieejamos faktus. 11. Komisija rakstiski informē Moldovas Republiku par izmeklēšanas sākšanu. 6. pants Iepriekšējas uzraudzības pasākumi 1. Attiecībā uz importu no Moldovas Republikas Komisija var pieņemt iepriekšējas uzraudzības pasākumus, ja kāda produkta importa tendence ir tāda, ka varētu izraisīt vienu no situācijām, kas minētas šīs regulas 3. un 4. pantā. Minētos īstenošanas aktus pieņem saskaņā ar šīs regulas 14. panta 3. punktā minēto konsultēšanās procedūru. 2. Iepriekšējas uzraudzības pasākumi ir spēkā ierobežotu laiku. Ja vien nav paredzēts citādi, tie zaudē spēku otrā sešu mēnešu perioda beigās, kas seko pirmajiem sešiem mēnešiem pēc to ieviešanas. 7. pants Pagaidu aizsardzības pasākumu noteikšana 1. Komisija pieņem pagaidu aizsardzības pasākumus kritiskos apstākļos, kad kavēšanās radītu zaudējumus, kurus būtu grūti labot, ja, balstoties uz 5. panta 5. punktā minētajiem faktoriem, tiek pieņemts pagaidu lēmums, ka pastāv pietiekami prima facie pierādījumi tam, ka Moldovas Republikas izcelsmes produktu imports ir pieaudzis, ko izraisīja muitas nodokļa samazināšana vai atcelšana saskaņā ar sarakstiem, kas saskaņā ar nolīguma 147. pantu ietverti XV pielikumā, un ka šāds imports nopietni kaitē vai rada nopietna kaitējuma draudus Savienības ražošanas nozarei. Šos īstenošanas aktus pieņem saskaņā ar šīs regulas 14. panta 3. punktā minēto konsultēšanās procedūru. 2. Tikai pienācīgi pamatotu nenovēršamu un steidzamu iemeslu dēļ, tostarp šā panta 3. punktā minētajā gadījumā, Komisija pieņem tūlītēji piemērojamus pagaidu aizsardzības pasākumus. Minētos īstenošanas aktus pieņem saskaņā ar šīs regulas 14. panta 5. punktā minēto konsultēšanās procedūru. 3. Ja dalībvalsts pieprasa Komisijas tūlītēju iejaukšanos un ja ir izpildīti 1. punkta nosacījumi, Komisija pieņem lēmumu piecās darba dienās no pieprasījuma saņemšanas. 4. Pagaidu aizsardzības pasākumus nepiemēro ilgāk par 200 kalendārajām dienām. 5. Ja pagaidu aizsardzības pasākumus atceļ tāpēc, ka izmeklēšanā atklāts, ka šīs regulas 3. panta 1. punktā paredzētie nosacījumi nav izpildīti, minēto pagaidu aizsardzības pasākumu dēļ iekasētos muitas nodokļus atmaksā automātiski. 6. Pagaidu aizsardzības pasākumus piemēro visiem produktiem, kas laisti brīvā apgrozībā pēc minēto pasākumu spēkā stāšanās dienas. Tomēr šādi pasākumi neierobežo tādu produktu laišanu brīvā apgrozībā, kas jau ir ceļā uz Savienību, ja šādu produktu galamērķi nevar mainīt. 8. pants Izmeklēšanas un procedūras izbeigšana bez pasākumu noteikšanas 1. Ja galīgi konstatētie fakti liecina, ka nav izpildīti šīs regulas 3. panta 1. punkta nosacījumi, Komisija pieņem lēmumu par izmeklēšanas procedūras izbeigšanu un publicē to Eiropas Savienības Oficiālajā Vēstnesī. Minētos īstenošanas aktus pieņem saskaņā ar šīs regulas 14. panta 4. punktā minēto pārbaudes procedūru. 2. Komisija, pienācīgi ņemot vērā konfidenciālas informācijas aizsardzību šīs regulas 11. panta nozīmē, publicē ziņojumu, kurā izklāstīti tās konstatējumi un pamatoti secinājumi, kas izdarīti par visiem attiecīgajiem faktu un tiesību jautājumiem. 9. pants Galīgo aizsardzības pasākumu noteikšana 1. Ja galīgi konstatētie fakti liecina, ka ir izpildīti šīs regulas 3. panta 1. punkta nosacījumi, Komisija var pieņemt galīgos aizsardzības pasākumus. Minētos īstenošanas aktus pieņem saskaņā ar šīs regulas 14. panta 4. punktā minēto pārbaudes procedūru. 2. Komisija, pienācīgi ņemot vērā, ka jāaizsargā konfidenciāla informācija šīs regulas 11. panta nozīmē, publicē ziņojumu ar to būtisko faktu un apsvērumu kopsavilkumu, kas ir būtiski lēmuma pieņemšanai. 10. pants Aizsardzības pasākumu ilgums un pārskatīšana 1. Aizsardzības pasākums saglabājas spēkā tikai tik ilgi, cik var būt vajadzīgs, lai novērstu vai labotu nopietnu kaitējumu Savienības ražošanas nozarei vai atvieglotu pielāgošanos. Minētais periods nepārsniedz divus gadus, ja vien tas netiek pagarināts saskaņā ar šā panta 3. punktu. 2. Aizsardzības pasākums ir spēkā, kamēr nav zināms 3. punktā minētās pārskatīšanas iznākums. 3. Sākotnējo aizsardzības pasākuma termiņu var pagarināt ilgākais par diviem gadiem, ja aizsardzības pasākums joprojām ir vajadzīgs, lai novērstu vai labotu nopietnu kaitējumu Savienības ražošanas nozarei, un ja ir pierādījumi, ka Savienības ražošanas nozare pielāgojas. 4. Pirms, ievērojot šā panta 3. punktu, tiek pagarināts termiņš, veic izmeklēšanu pēc dalībvalsts, juridiskas personas vai apvienības, kas nav juridiska persona un kas rīkojas Savienības ražošanas nozares vārdā, pieprasījuma vai pēc Komisijas iniciatīvas , ja pamatojoties uz šīs regulas 5. panta 5. punktā minētajiem faktoriem, gūti pietiekami prima facie pierādījumi, ka ir izpildīti šā panta 3. punkta nosacījumi. 5. Paziņojumu par izmeklēšanas sākšanu publicē Eiropas Savienības Oficiālajā Vēstnesī saskaņā ar šīs regulas 4. panta 6. un 7. punktu. Izmeklēšanu veic un lēmumus par pagarinājumu atbilstīgi šā panta 3. punktam pieņem saskaņā ar šīs regulas 5., 8. un 9. pantu. 6. Aizsardzības pasākuma kopējais ilgums nepārsniedz četrus gadus, ieskaitot visus pagaidu aizsardzības pasākumu piemērošanas periodu, sākotnējo piemērošanas periodu un tā pagarinājumu. 7. Aizsardzības pasākumu nepiemēro pēc pārejas perioda beigām, izņemot, ja tam piekrīt Moldovas Republika. 11. pants Konfidencialitāte 1. Saskaņā ar šo regulu saņemto informāciju izmanto tikai tam mērķim, kam tā pieprasīta. 2. Bez informācijas sniedzēja skaidri izteiktas piekrišanas neizpauž nedz konfidenciālu informāciju, nedz arī konfidenciāli sniegtu informāciju, kas saņemta, ievērojot šo regulu. 3. Katrā pieprasījumā ievērot konfidencialitāti norādāmi iemesli, kāpēc informācija ir konfidenciāla. Tomēr, ja informācijas sniedzējs pieprasa nedarīt informāciju publiski pieejamu vai neizpaust to pilnībā vai kopsavilkuma veidā un ja minētais pieprasījums nav pamatots, attiecīgo informāciju var neņemt vērā. 4. Informāciju katrā ziņā uzskata par konfidenciālu, ja tās izpaušana varētu būtiski negatīvi ietekmēt informācijas sniedzēju vai šādas informācijas avotu. 5. Šā panta 1.–4. punkts neliedz Savienības iestādēm atsaukties uz vispārpieejamu informāciju un jo īpaši uz iemesliem, uz kuriem balstīti lēmumi, kas pieņemti saskaņā ar šo regulu. Minētās iestādes tomēr ņem vērā attiecīgo fizisko un juridisko personu likumīgās intereses neatklāt to komercnoslēpumus. 12. pants Ziņojums 1. Komisija iesniedz Eiropas Parlamentam un Padomei gada ziņojumu par nolīguma V sadaļas saistību un šīs regulas piemērošanu, īstenošanu un izpildi. 2. Ziņojumā iekļauj informāciju par pagaidu un galīgo pasākumu piemērošanu, iepriekšējas uzraudzības pasākumiem, reģionāliem uzraudzības un aizsardzības pasākumiem, izmeklēšanu un procedūru izbeigšanu bez pasākumu noteikšanas. 3. Ziņojumā iekļauj statistikas kopsavilkumu un aplūko tirdzniecības dinamiku ar Moldovas Republiku. 4. Eiropas Parlaments viena mēneša laikā no Komisijas ziņojuma iesniegšanas var uzaicināt Komisiju uz atbildīgās Parlamenta komitejas ad hoc sanāksmi izklāstīt un izskaidrot visus jautājumus, kas saistīti ar šīs regulas īstenošanu. 5. Komisija šo ziņojumu dara publiski pieejamu ne vēlāk kā trīs mēnešus pēc ziņojuma iesniegšanas Eiropas Parlamentam un Padomei. II NODAĻA. NOTEIKUMU APIEŠANAS NOVĒRŠANAS MEHĀNISMS LAUKSAIMNIECĪBAS PRODUKTIEM UN PĀRSTRĀDĀTIEM LAUKSAIMNIECĪBAS PRODUKTIEM 13. pants 1. Produktiem, kas ir uzskatīti nolīguma XV-C pielikumā, noteikts gada vidējais importa apjoms, uz ko attiecas šā nolīguma 148. pantā izklāstītais noteikumu apiešanas novēršanas mehānisms. Pienācīgi pamatotu nenovēršamu un steidzamu iemeslu dēļ, tiklīdz importa apjoms vienai vai vairākām produktu kategorijām, kas kādā konkrētā gadā, kas sāka 1. janvārī, sasniedz nolīguma II-C pielikumā norādīto apjomu, Komisija pieņem tūlītēji piemērojamu īstenošanas aktu saskaņā ar procedūru, kas minēta šīs regulas 14. panta 5. punktā, ja Moldovas Republika nav sniegusi pienācīgu pamatojumu. Komisija var nolemt uz laiku apturēt preferenciālo nodokli, ko piemēro attiecīgajam(-ajiem) produktam(-iem), vai noteikt, ka šāda apturēšana nav piemērota. 2. Preferenciālā nodokļa pagaidu apturēšanu piemēro laikposmā, kas nav ilgāks par sešiem mēnešiem no dienas, kad publicēts lēmums apturēt preferenciālo nodokli. Pirms minētā sešu mēnešu termiņa beigām un tikai pienācīgi pamatotu nenovēršamu un steidzamu iemeslu dēļ, kas saistīti ar preferenciālo nodokļu apturēšanu, Komisija var pieņemt tūlītēji piemērojamu īstenošanas aktu saskaņā ar procedūru, kas minēta šīs regulas 14. panta 5. punktā, lai atceltu preferenciālā nodokļa pagaidu apturēšanu, ja Komisija ir pārliecināta, ka attiecīgās kategorijas produktu apjoms, kas importēts, pārsniedzot nolīguma XV-C pielikumā minēto apjomu, izriet no izmaiņām Moldovas Republikas attiecīgā(-o) produkta(-u) ražošanas apjomos un eksporta jaudā. 3. Šajā nodaļā noteiktā mehānisma piemērošana neskar to pasākumu piemērošanu, kas noteikti I nodaļā. Tomēr pasākumus, kas pieņemti, ievērojot abu nodaļu noteikumus, nepiemēro vienlaicīgi tam pašam produktiem / tiem pašiem produktiem. III NODAĻA. KOMITEJAS PROCEDŪRA 14. pants 1. Komisijai palīdz ar Regulas (EK) Nr. 260/2009[4] 4. panta 1. punktu izveidotā komiteja (“komiteja”). Minētā komiteja ir komiteja Regulas (ES) Nr. 182/2011 nozīmē. 2. Lai sasniegtu 13. panta mērķus, Komisijai palīdz Lauksaimniecības tirgu kopīgās organizācijas komiteja, kas izveidota ar Regulas (ES) Nr. 1308/2013 229. panta 1. punktu, un attiecībā uz pārstrādātiem lauksaimniecības produktiem Komisijai palīdz ar Regulas (ES) Nr. 510/2014[5] 44. panta 1. punktu izveidotā Komiteja, kas nodarbojas ar horizontālajiem jautājumiem, kuri saistīti ar tādu pārstrādātu lauksaimniecības produktu tirdzniecību, kas nav iekļauti I pielikumā. Minētās komitejas ir komitejas Regulas (ES) Nr. 182/2011 nozīmē. 3. Ja ir atsauce uz šo punktu, piemēro Regulas (ES) Nr. 182/2011 4. pantu. 4. Ja ir atsauce uz šo punktu, piemēro Regulas (ES) Nr. 182/2011 5. pantu. 5. Ja ir atsauce uz šo punktu, piemēro Regulas (ES) Nr. 182/2011 8. pantu saistībā ar tās 4. pantu. 6. Ievērojot Regulas (ES) Nr. 182/2011 3. panta 5. punktu, ja izmanto rakstisko procedūru, lai pieņemtu pasākumus, ievērojot šā panta 3. punktu, minēto procedūru izbeidz, nepanākot rezultātu, ja priekšsēdētāja noteiktajā termiņā tā nolemj priekšsēdētājs vai to pieprasa komitejas locekļu vairākums, kā definēts Regulas (ES) Nr. 182/2011 5. panta 1. punktā. IV NODAĻA. NOBEIGUMA NOTEIKUMI 15. pants Stāšanās spēkā Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Attiecībā uz importu no Moldovas Republikas to piemēro no nolīguma piemērošanas dienas. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] [2] Padomes 2014. gada 16. jūnija Lēmums 2014/492/ES par to, lai Eiropas Savienības vārdā parakstītu un provizoriski piemērotu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (OV L 260, 30.8.2014., 1. lpp.). [3] Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.). [4] Padomes 2009. gada 26. februāra Regula (EK) Nr. 260/2009 par kopējiem importa noteikumiem (OV L 84, 31.3.2009., 1. lpp.). [5] Eiropas Parlamenta un Padomes 2014. gada 16. aprīļa Regula (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (OV L 150, 20.5.2014, 1. lpp.)